मुगाया जौगाबोनायजों लोगोसे बर'फोरजों सानफ्रोमबोनि हाबा - हुखा मावनाय दांनायफोराव बाहायजाबाय थाग्रा माखासे गोनां आगजुफोरा बावलांजानो हमदों । बेफोरनि माखासे आगजुफोरखौ गाहायाव सुंदयै फोरमायनाय जाबाय । 1 . खफ्रि :  दुब्लिआव दैज्लां बोथोराव खामानि मावनाय समाव अखा - बांखानिफ्राय बारग'नो खर'निफ्राय बिखुंथिं आलायनानै हमग्रा आग्जुखौनो खफ्रि होन्ना बुङो । बेखौ औवा खाथिजों 2 खावसे एबा बेनि बांसिन फुट गुवार आरो 4 फुटसो गोजौ हेबनाय जायो । खर' बाहागोआव बोखांनानै जंब्लित बानायो । गंसे खफ्रिनि थाखाय जरासे हेबनांगौ जायो । गेजेराव लाइहुलाय बिलाइखौ माखासे सान दैआव सोमनानै बेखौ गेजेराव बनानै जिं जिं खामिजों खाथाबनाय जायो । खफ्रिआव मोन्नै आयथिं होदेरनाय थायो आरो खर' सिङाव खर'आव आलायनो दुरुं हेबनाय थायो । 2 . खाखि :  मिथिंगाजों गोरोबनानै थाग्रा बर'फोरा नाहा - मैहा नागिरनाय , मैहुर खालामनाय जेरावबो आखा - फाखा । बबे जिबिखौ माबोरै हमनांगौ बिसोरो बेखौ मिथिगौ । निस्ला हारिनि ना एबा एन्जर हमनायाव बाहायग्रा फिसा आग्जुखौनो खाखि होन्नानै बुङो । ना हमग्राखौ औवाजों आरो एन्जर साग्राखौ सु गोनां रायदों बिलाइनि बिजौजों बानायनाय जायो । ना खारग्रा लामायाव एबा एन्जर देराव सायोब्ला बिसोरो नाङो नाथाय बार्गफिन्नो हाया । ना साग्रा खाखिआ मोखांआव फिसा जानानै गेजेराव एसो गेदेरसिन नाथाय एन्जर साग्राया मोखांनिफ्राय उनथिं फिसा जालाङो । 3 . मै :  खारहायखांनायाव एबा हालएवखांनाय उनाव हाथर गुब्रुहोनायजों लोगोसे समान खालामनो बाहायग्रा आग्जुखौनो मै होन्नानै बुङो । बेखौ औवा बुर्खाखौ खावनै दानखावनानै बानायनाय जायो । गेजेर खोन्दोआव आथिं गानो एबा गसंनो गंनै दाब्लां औवा सोनाय थायो आरो फारनै रुगुंखौ दुरुंजों साफ्रिनानै खानाय जायो । 4 . मै - दांगुर :  मोसौ जुंगालनि लेंग्रायाव हायथानानै बोग्रा आग्जुआनो मै दांगुर । बेखौ औवाजों बानायनाय जायो । औवा बुर्खानि मोजां दालाय गज' गोनां बिजौखौ गेजेर नांजासिम दालाय गज'जों लोगोसे समानै हाखावना खावनै खालामनाय जायो । खावनै हाखावनाय दालाय गज'आव मैनि आयथिं गाग्राजों खाथाबनाय दुरुं मोन्नैआव बेखौ हायथानाय जायो आरो मै दांगुरनि गोजौआव जान्थायखौ गोरोबहोनानै लानो हानाय बादि मोनथाम मोनब्रैसो लेंगायाव थाबथाग्रा गान्थिआव दालाय गज' थायो । 5 . दुलि :  माइ माइरं थुमनानै दोंग्रा एबा गाज्रि जाया जासे दोनथुमनो हाग्रा गुवार आरो लावजें महरनि आग्जुआनो दुलि । बेखौ औवानि गोबा गोबा जिरनायजों होबनानै बानायनाय जायो । सिगाङाव दुलिखौ गोबोर्खि गोथांजों लिरनानै ख्रां ख्रां खालामनाय जायो । खायफाया माइ दोनग्राखौ लिरनाय जाया । बर'फ्रा दैज्लांसेनि जानांगौ खुखानाय माइरंखौ दुलिआव थुमनानै मोखांखौ लिरथेनानै दोन्नाय जायो आब्ला एन्जरबो हाबनो हाया माइखौबो बेबादिनो थुमनानै दुलिआव दोन्नाय जायो । 6 . बेदा  :  आसु थिलि एबा फाथो थिलिआव बांद्राय रोजा आसु एबा फादो रज'दोंब्ला आरो नाङै हाग्रा रज'देरदोंब्ला बेखौ गेसें खालामनो एवग्रा आग्जुखौनो बेदा होन्नानै बुङो । बेनि गाहाय बाहागोआ दंफांनि आरो हासिनि बायदि बेनि गेजेराव गोबां बुर्जा गब्लं खालामनानै बेआव औवानि ख्रि ख्रि हाथाय दोनानै होनाय जायो । बेखौ 5.6 फुटसो गुवार बानायनाय जायो । रोजा हाथायफोरा गेबेंद्राय जानाय आसु एबा फाथोफोरखौ एरलाबनानै गोबा खालामनाय जायो । सरासनस्रायै गेजेरनि आग्दा आरो आखिथिं मोनगुयै हाथाय दोन्नाय जायो । 7 . संग्राय :  उवालाव सौनाय माइआ गुर्गयोब्ला एबा गुन्दै गोनां माइरंखौ जावख'नोब्ला , नङाब्ला गुबुन आबादनि बेगरफोरनि जाबोर एबा नाङैखौ जावख'नो बानायनाय आग्जुखौनो संग्राय होन्नानै बुङो । बेखौ औवानि गोबा गोबा खाथि बानायनानै खाथिजों हेबनाय जायो । बेयो बेंखन महरनि आरो सरासनस्रायै 1.5 फुट सोखाव हांखोनि समान बानायनाय जायो । संग्रायनि सोरगिदिं बेंखनखौ औवानि खाथिजोंनो फायनाय जायो । 8 . सानद्रि :  बेखौ गुबैयै माइरं सालिनो बानायनाय मोनसे आग्जु । बेखौबो औवानि खाथिजों बानायनाय जायो । बेहा सालिख'नो हानायबादि जोबनो गोयै फिसा फिसा गुदुं थायो । अदेबानि माइरं एंखुर सालिग्रा सानद्रिनि गुदुंआ एसे देरसिन जायो नाथाय फिथा , सिथाव आरो अन सालिग्रा सानद्रिनि गुदुंआ जोबोद रोजा आरो बेखौ सानद्रि गोबों बुङो । सानद्रिआबो बेंखन महरनि नाथाय संग्रायनिफ्राय एसे फिसासिन । गुबैयै बेखै 1.1 . 5 फुटसो सोखाव हांखोनि गुवार बानायनाय जायो । बेनि रुगुंखौबो संग्रायनि बादि औवानि खाथिजों रुगुंखौ फायनाय जायो । 
बावलांजानो हमनाय बर'फोरजों बाहायजाग्रा माखासे आग्जुफोर